מספר פנימי: 576434

הכנסת העשרים

**יוזם:**  **חבר הכנסת** **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

הצעת חוק קצבה ומשכורת מקופה ציבורית, התשע"ו–2016

|  |  |  |  |
| --- | --- | --- | --- |
| מטרה | 1. | מטרתו של חוק זה, להחיל הסדר אחיד ושוויוני לגבי כל הזכאים לפנסיה תקציבית, בכל הנוגע לשיעור קצבת הפרישה שתשולם להם אם הם מקבלים גם משכורת מאוצר המדינה, מקופת המעסיק או מקופה ציבורית. | |
| הגדרות | 2. | בחוק זה – | |
|  |  | "זכאי" – מי שהועסק אצל מעסיק, לרבות שוטר וסוהר, שהסדר הפנסיה החל לגביו הוא תשלום קצבה, לפי דין או הסכם, מאוצר המדינה או מקופת המעסיק; | |
|  |  | "מעסיק" – כל אחד מהמפורטים להלן, שהסדר הפנסיה החל לגבי עובדיו, או חלק מהם, הוא תשלום קצבה מאוצר המדינה או מקופתו: | |
|  |  |  | (1) המדינה; |
|  |  |  | (2) גוף מתוקצב וגוף נתמך כהגדרתם בסעיפים 21 ו-32 לחוק יסודות התקציב, התשמ"ה-1985; |
|  |  |  | (3) גוף אחר שהממשלה משתתפת בתקציבו, במישרין או בעקיפין, וששר האוצר קבע לגביו בהודעה ברשומות כי הוא מעסיק לעניין פרק זה; |
|  |  | "משכורת" – הכנסת עבודה כמשמעותה בסעיף 2(2) לפקודת מס הכנסה[[1]](#footnote-2); | |
|  |  | "משכורת קובעת" – המשכורת הקובעת המשוקללת שלפיה מחושבת כל קצבה המשכורת שלפיה מחושבות הגמלאות האחרות, הכל לפי המשכורת הגבוהה יותר; | |
|  |  | "משכורת קיימת" – המשכורת שמקבל הזכאי לקצבה מאוצר המדינה, מקופת המעסיק או מקופה ציבורית; | |
|  |  | "קופה ציבורית" – כל קופה אחרת שנקבע לגביה בתקנות כי היא קופה ציבורית; | |
|  |  | "קצבה" – סכום המשתלם מדי חודש לעובד שפרש לגמלאות; | |
|  |  | "שיעור הקצבה המקורי" – שיעור הקצבה שהיה זכאי לה הזכאי לקצבה אלמלא הוראות חוק זה. | |
| קצבה ומשכורת | 3. | (א) זכאי לקצבה המקבל גם משכורת קיימת תשולם לו קצבה, על אף האמור בכל דין, כמפורט להלן: | |
|  |  |  | (1) שיעור הקצבה ייקבע בתקנות בהתחשב בגילו, במשכורתו הקיימת, במשכורתו הקובעת ובשיעור הקצבה המקורי של הזכאי לקצבה; |
|  |  |  | (2) שיעור הקצבה כפי שיקבע בפסקה (1) יהיה שוויוני ואחיד לגבי כל זכאי לקצבה. |
|  |  | (ב) בתקנות כאמור בסעיף קטן (א) רשאי השר להתחשב באלה: | |
|  |  |  | (1) זכאי לקצבה שהועסק בכל תקופת שירותו או בחלק ממנה במשרה חלקית וחלות עליו הוראות סעיף 12 לחוק שירות המדינה (גימלאות) [נוסח משולב], התש"ל–1970[[2]](#footnote-3); |
|  |  |  | (2) זכאי לקצבה שתכוף לפני פרישתו עבד במשרה חלקית וערב פרישתו עבד במשרה נוספת בשירות המדינה או אצל מעסיק, או הוא מוסיף לעבוד במשרה כאמור; |
|  |  |  | (3) זכאי לקצבה שהיוון חלק מקצבתו. |
| ביצוע ותקנות | 4. | שר האוצר ממונה על ביצוע חוק זה והוא יתקין תקנות לביצועו, בהסכמת כל השרים שעניין הטיפול בגמלאות לזכאים או לסוגים מהם הוא בתחום האחריות של משרדם ובאישור ועדת הכספים של הכנסת; תקנות ראשונות יובאו לאישור ועדת הכספים של הכנסת בתוך 60 ימים מיום תחילתו של חוק זה; לא הובאו התקנות לאישור כאמור ישולם לזכאי לקצבה, המקבל גם משכורת קיימת, שיעור הקצבה המקורי. | |
| תיקון חוק שירות המדינה (גימלאות) | 5. | בחוק שירות המדינה (גימלאות) [נוסח משולב], התש"ל–1970[[3]](#footnote-4), סעיפים 35 ו-78א – בטלים. | |
| תיקון חוק שירות הקבע בצבא הגנה לישראל (גמלאות) | 6. | בחוק שירות הקבע בצבא הגנה לישראל (גמלאות) [נוסח משולב], התשמ"ה–1985[[4]](#footnote-5), סעיף 33 – בטל. | |
|  |  |  | |
|  |  |  | |

דברי הסבר

חוק שירות המדינה (גמלאות) [נוסח משולב], התש"ל–1970 (להלן – חוק שירות המדינה), קובע הוראות לעניין זכאותו לקצבה של אדם שפרש לגמלאות ומקבל משכורת מקופה ציבורית או מאוצר המדינה, כך שהיא תופחת או לא תשולם לו כלל, הכול בהתאם לשיעור המשכורת הקיימת.

חוק זה קובע, בהקשר זה, הוראות מיוחדות לעניין משרתי ציבור מסוימים, כגון עובדי שירות הביטחון, שוטרים וסוהרים באופן היוצר הפליה בינם לעומת יתר עובדי שירות המדינה. חוק שירות הקבע בצבא הגנה לישראל (גמלאות) [נוסח משולב], התשמ"ה–1985, פטר את גמלאי שירות הקבע מההוראות בעניין הפחתת הגמלה למקבלי משכורת מקופה ציבורית, למעט אם חזרו לשירות בצבא או בגופי ביטחון מסוימים.

ראוי כי ההוראות המפחיתות תשלום כפול מקופת הציבור יחולו על כל משרתי הציבור, ללא יוצא מן הכלל וללא כל הפליה. זאת, כיוון שתרומתו של אחד לא פחותה מתרומתו של אחר.

על כן מוצע, לבטל את ההוראות המיוחדות לעובדים המיוחדים ולהחיל את ההסדר הקיים בסעיף 35 לחוק שירות המדינה על כל משרתי הציבור באופן זהה.

1. דיני מדינת ישראל, נוסח חדש 6, עמ' 120. [↑](#footnote-ref-2)
2. ס"ח התש"ל, עמ' 65. [↑](#footnote-ref-3)
3. ס"ח התש"ל, עמ' 65. [↑](#footnote-ref-4)
4. ס"ח התשמ"ה, עמ' 142. [↑](#footnote-ref-5)